Teisipäeva õhtul tekkis Kullamaa vallas Kolovere koolkodu kõrvalhooneis tulikahju, mis sealt edasi kandus teistele kõrvalhoonetele, hävitades lähedal asuva elumaja, sulastemaja, heinaküüni ja muid hooneid. Tuule tõttu kandus tuli kiiresti edasi veel umbes 2,5 kilomeetrit eemal asuvale kahele taluelamule, mis samuti langesid tuleroaks. Ägeda tulemöllu tõttu ei suudetud hoonetest kuigi palju varandust päästa.    Kahjutuli algas  kell 18.30 Kolovere lossi kõrval asuvas koolkodu kõrvalhoones. Ühise katuse all olev pesuköök, saun, tõllakuur, puukuur, pritsikuur ja tööriistade kuur langesid kõik tuleroaks ja nendest suudeti välja tuua vähest vallasvara. Sama katuse all olev loomalaut jäi aga terveks.    Kuna tuli levis väga kiiresti, siis seisis juba 10 minutit hiljem leekides lähedal olev Venemaale küüditatud G. Pangi sulastemaja, sepikoda ja suur kivist ühise katuse all olev ait, kuivatus ja laut. Samuti lõi leegitsema G.  Pangi kahekordne nelja perekonna elumaja.Tuli kandus edasi veel umbes 400 meetrit eemal asuvale küünile, mis samuti maha põles.    Tuule tagajärjel kandusid leegid umbes kaks ja pool kilomeetrit eemal asuvasse Kalju külla, kus süttis Vello Eenverele kuuluva Kausi talu eluhoone koos kõrvalhoonetega. Samuti haaras tuli Liisu Reinvaldi Uuetoa talu eluhoone koos rehealuse ja laudaga, mis põlesid maha. /.../    Tulikahjukohale sõitsid Silla, Risti, Märjamaa, Lihula ja Haapsalu mootorpritsid ja 4  käsipritsi. Tuld oli kustutamas kokku üle 150 tuletõrjuja. Kohal viibis ka Läänemaa tuletõrjebrigaadi pealik A. Raudsepp koos brigaadi juhtkonnaga.    Tuletõrje energilise tegevuse tõttu suudeti tulele piir panna juba kella 20-ks. Kustutamistöödel sai kätele tulehaavu Kausi talu peremees Vello Eenvere. Teisi inimõnnetusi tulikahjul ei olnud.    Tule algus on seni selgumata. Arvatakse, et tuli sai alguse katkisest korstnast, sest leegid algasid pesuköögi kohal. Tulest tekkinud kahjusumma  on samuti selgumata.